SL Uradni list Evropske unije C 205/62

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 205/13)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„QUARTIROLO LOMBARDO“

EU št.: PDO-IT-02160 – 27.7.2016

ZOP ( X ) ZGO ( )

1. Skupina vložnikov in pravni interes

Consorzio di tutela Quartirolo Lombardo, sedež:

Via Rodi 5 25100 Brescia ITALIJA

Upravni urad:

Viale Francesco Crispi 24 25034 Orzinuovi (BS) Tel. +39 030944320 Telefaks: +39 0309946772, E-naslov: info@quartirololombardo.com; uradni e-naslov: tutelaquartirolo@legalmail.it

Konzorcij Consorzio di Tutela del Formaggio Quartirolo Lombardo je pooblaščen za vložitev zahtevka za spremembo na podlagi člena 13(1) odloka italijanskega ministrstva za kmetijstvo, prehrano in gozdarstvo št. 12511 z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se sprememba nanaša

— ☐ Ime proizvoda — ☒ Opis proizvoda — ☐ Geografsko območje — ☒ Dokazilo o poreklu — ☒ Metoda proizvodnje — ☒ Povezava — ☒ Označevanje — ☒ Drugo: uradna sprememba specifikacije; izvajalec nadzora; prilagoditev geografskega območja nastalim upravnim spremembam.

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

V prvi stavek sedanje specifikacije sta bila dodana pojma „surovega ali pasteriziranega“ (člen 3 odloka predsednika Sveta ministrov z dne 10. maja 1993).

Zato se naslednje besedilo:

„Sir ‚Quartirolo Lombardo‘ je namizni sir z mehkim testom, proizveden iz kravjega mleka, pridobljenega z vsaj dvema molžama, […]“

nadomesti s:

„Sir ‚Quartirolo Lombardo‘ je namizni sir z mehkim testom, proizveden iz surovega ali pasteriziranega kravjega mleka, pridobljenega z vsaj dvema molžama, […]“.

Gre za uradno spremembo, namenjeno poenotenju označb iz različnih dokumentov v spisu Komisije, ker se je taka natančnejša navedba pojavila že v poročilu, priloženem zahtevku za registracijo.

V veljavni specifikaciji je za sir „Quartirolo Lombardo“ z mehkim testom določeno pet- do tridesetdnevno obdobje zorenja, po tridesetih dneh pa se proizvod trži kot zrel sir „Quartirolo Lombardo“. Besedilo zadnjega odstavka točke A člena 3 veljavne specifikacije je naslednje:

„Obdobje zorenja za vrsto sira z mehkim testom traja od pet do trideset dni, po tridesetih dneh pa se proizvod trži kot zrel sir ‚Quartirolo Lombardo‘.“

Besedilo predlagane specifikacije je naslednje:

„Obdobje zorenja za vrsto ‚mladega‘ sira traja od dva do trideset dni od datuma proizvodnje, po tridesetih dneh pa se proizvod trži kot ‚maturo‘ (‚zorjen‘) sir ‚Quartirolo Lombardo‘.“

Za označevanje sira „Quartirolo Lombardo“ s kratkim obdobjem zorenja se navedba „z mehkim testom“ nadomesti z navedbo „mladi“, za označevanje zrelega sira „Quartirolo Lombardo“ pa je bila dodana navedba „zorjen“. Torej ne gre za uvedbo dveh različnih že obstoječih kategorij/vrst, temveč le za označbo na etiketi. Ta sprememba se je štela kot potrebna, saj se take navedbe že zdaj široko uporabljajo in jih potrošniki razumejo. S tem dodatkom se bo lahko na etiketi poudarila ta informacija.

Poleg tega je bilo obdobje zorenja mladega sira „Quartirolo Lombardo“ (z mehkim testom) s petih do tridesetih dni skrajšano na dva do trideset dni.

Ta sprememba se je izkazala za potrebno kot odgovor na zahteve potrošnikov, ki se čedalje bolj zanimajo za manj zorjen proizvod.

Dokazilo o poreklu

Člen 4 specifikacije, ki se nanaša na dokazilo o poreklu, je bil izboljšan in posodobljen. Poleg tega je bil logotip označbe iz priloge k specifikaciji dodan v samo specifikacijo.

Zato se naslednje besedilo:

„Sir ZOP ‚Quartirolo Lombardo‘ mora imeti ob sprostitvi na trg posebno označbo, na kateri so navedeni geografsko poreklo in podatki o predpisih, na podlagi katerih je bilo priznano poreklo, da se zagotovi skladnost z veljavnimi predpisi.“

nadomesti z:

„Gospodarski subjekti so vpisani na sezname, ki jih ad hoc upravlja izvajalec nadzora, in na podlagi evidenc samonadzora, predloženih v preverjanje izvajalcu nadzora, lahko dokažejo, da krma, surovine in proizvodi izhajajo z območja porekla, s tem da se za vsako stopnjo registrirajo vhodne in izhodne serije ter povezava med njimi. Hlebec sira ZOP ‚Quartirolo Lombardo‘ mora imeti ob dajanju na trg oznako porekla: označevanje se izvede med toplotno obdelavo med enim od obračanj po polaganju sirnine v kalupe in pred soljenjem, tako da je oznaka vidna, pri tem pa se uporabijo plastične matrice, primerne za živila, ki se vtisnejo le na eno ravno ploskev in vsebujejo identifikacijsko številko sirarne, ki jo podeli Consorzio di Tutela, ki ga imenuje ministrstvo za kmetijstvo, prehrano in gozdarstvo, vsem proizvajalcem, navedenim v registru izvajalca nadzora. Oznaka porekla sira ZOP, Quartirolo Lombardo‘ je sestavljena iz slike, prikazane v nadaljevanju (slika 1), ki je sestavljena iz naslednjih črk:

(a) črke Q – levo zgoraj;

(b) črke L – desno zgoraj;

(c) črke L – levo spodaj;

(d) črke Q – desno spodaj.

V sredini je navedena identifikacijska številka sirarne, ki ga je proizvedla.

Slika 1

“

Dejansko gre za uradno spremembo, ker so bile v ta člen dodane vse oznake, ki se nanašajo na dokazilo o poreklu, ki so za zdaj navedene v prilogah k specifikacijam in načrtu nadzora, ki ga je odobrilo ministrstvo.

Metoda pridobivanja

Ker v veljavni specifikaciji ni določeno, kolikšen del krme krav molznic izhaja z opredeljenega območja, je bil dodan naslednji stavek:

„Najmanj 50 % suhe snovi krme na letni osnovi izvira z območja njenega porekla.“

Nekoliko je bila povišana zgornja vrednost temperature usirjenja.

V prvotni specifikaciji je bil naveden razpon temperature usirjenja med 35 in 40 °C.

V novi specifikaciji je naveden razpon temperature usirjenja med 35 in 44 °C.

Z razvojem sirarskih tehnik se je izkazalo, da je treba nekoliko povišati vrednost temperature, pri kateri se proizvod usiri (s 35–40 °C na 35–44 °C), ker se termofilne mlečne kulture bolje razvijajo pri temperaturi, ki je nekoliko višja od 40 °C. Poleg tega višja temperatura omogoča lažje odcejanje sirnine, kar spodbuja sprijemanje sirnine in izbor termofilnih mikroorganizmov, potrebnih za zorenje sira, zaradi česar je tveganje za razvoj neželenih mikroorganizmov manjše.

Besedilo, v katerem je navedeno, da je: „dovoljeno dodajati mlečne fermente, ki izhajajo iz prejšnjih postopkov obdelave, izvedenih izključno v isti sirarni, v kateri se mleko predeluje“,

se dopolni z naslednjimi besedami: „ali izbrane fermente“.

Novo besedilo se tako glasi:

„Dovoljeno je dodajati mlečne fermente, ki izhajajo iz prejšnjih postopkov obdelave, izvedenih izključno v isti sirarni, v kateri se mleko predeluje, ali izbrane fermente.“

Gre za uradno spremembo, namenjeno poenotenju označb iz različnih dokumentov v spisu Komisije, ker se je taka natančnejša navedba pojavila že v poročilu, priloženemu zahtevku za registracijo.

Nekoliko se je spremenil temperaturni razpon pri segrevanju, in sicer s 26–28 °C na 24–30 °C.

Minimalna sprememba temperature je bila uvedena zaradi izboljšanja higiensko-sanitarnih pogojev mleka v hlevu, dosežena pa je bila s stalno uporabo veljavne zakonodaje na področju tehnik proizvodnje, kar pozitivno vpliva na vse faze proizvodne verige. Danes se mleko, ki se dostavlja sirarni in je pripravljeno za predelavo v sir, še v vsaki fazi pregleda in vedno se preveri bakterijsko obremenitev. S povečanjem najvišje temperature, pri katerih se toplotno obdeluje sir, je mogoče zagotoviti boljšo strukturo sirnine, kar omogoča, da sir „Quartirolo Lombardo“ bolje uspe in da prihaja do manj izgub zaradi neustreznih oblik.

Črtana je bila navedba temperature (od 10 do 14 °C) v prostorih, v katerih poteka soljenje, ki se pojavlja v veljavni specifikaciji.

To spremembo utemeljuje dejstvo, da soljenje v večini proizvodnih obratov poteka v tradicionalnih prostorih brez klimatskih naprav. Pri nadzorih, opravljenih skozi leta, se je pokazalo, da tak pogoj ne vpliva na značilnosti proizvoda, pač pa prinaša tveganje, da bodo kaznovane male obrtne sirarne, v katerih je težje vzdrževati različne temperature v prostorih, v katerih poteka več faz proizvodnje.

Spremenjena je bila vrednost relativne vlažnosti v prostorih za zorenje, in sicer s 85–90 % na 80–95 %.

Pri tej spremembi se je upoštevala želja proizvajalcev, predvsem iz obrtnih sirarn, da bi sir lahko zoreli v prostorih, ki niso hlajeni ali klimatizirani. Ta sprememba omogoča, da se bolje upravlja faza zorenja proizvoda in upoštevajo pogoji, ki so tudi v prostorih brez umetne klimatske naprave.

Dodana so bila pojasnila glede pogojev prodaje proizvoda z vključitvijo naslednjega besedila:

„Sir ZOP ‚Quartirolo Lombardo‘ se lahko trži cel ali v kosih.“

Povezava

Dodan je bil poseben člen v zvezi s povezavo, ki ni bila navedena v veljavni specifikaciji, temveč v povzetku.

Ta člen se je glede na člen iz povzetka spremenil le formalno, njegova vsebina, ki je sicer tako bolje pojasnjena, pa ostaja nespremenjena.

Vsebina povzetka:

„Naravni dejavniki so povezani s podnebnimi razmerami, ki istočasno vplivajo na značilnosti krme, namenjene prehrani krav molznic, in postopek zorenja sira. Glede človeških dejavnikov je določeno, da gre za proizvod, ki ga tradicionalno jedo na območju proizvodnje in se pridobiva z uporabo tehnike, ki se s časom ne spreminja in temelji na lokalnih običajih.“

je bila bolje pojasnjena in preoblikovana:

„Naravni dejavniki so povezani s podnebnimi razmerami na geografskem območju, omejenem z ravnino, ki leži levo od reke Pad, in s predalpskimi dolinami, ki se vrstijo med mestoma Bergamo in Lecco. Na veliki ravnini, ki jo namaka reka Pad, celinsko podnebje in zanj značilne izrazite razlike med letnimi časi spodbujajo pridelavo obilne in kakovostne krme, namenjene za prehrano krav molznic. Zaradi krme se lahko proizvaja mleko, prilagojeno za proizvodnjo mladega sira in zorenje z značilnostmi zrelega (zorjenega) sira. Poleg človeškega dejavnika, zaradi katerega se je starodavna sirarska kultura, ki se opira na orodja in tehnike, zelo značilne za te kraje, ohranjala s prenašanjem iz roda v rod, so tudi organoleptične lastnosti uporabljenega mleka tiste, ki dajejo siru ‚Quartirolo Lombardo‘ ob koncu predelave značilen okus, ki je nekoliko kiselkast in aromatičen pri mladem siru ter bolj aromatičen in intenziven pri zrelem (zorjenem) siru ‚Quartirolo Lombardo‘. Značilni in tradicionalni značaj sira ZOP ‚Quartirolo Lombardo‘ je tesno povezan s ciklom letnih časov in kmetijskimi praksami pri živinoreji ter v postopku predelave in zorenja. Opozoriti je treba na pomen tradicionalnega znanja sirarja, ki se prenaša že stoletja. Dejansko to znanje ni bistveno le v fazi predelave mleka, temveč tudi v poznejših fazah toplotne obdelave, soljenja in zorenja, ki še vedno potekajo v tipičnih tradicionalnih prostorih.“

Označevanje

Besedilo veljavne specifikacije je naslednje:

„Sir ZOP ‚Quartirolo Lombardo‘ mora imeti ob sprostitvi na trg posebno označbo, na kateri so navedeni geografsko poreklo in podatki o predpisih, na podlagi katerih je bilo priznano poreklo, da se zagotovi skladnost z veljavnimi predpisi.“

Besedilo predlagane specifikacije je naslednje:

„Sir ZOP ‚Quartirolo Lombardo‘ se lahko trži cel ali v kosih.

Ob dajanju sira ZOP ‚Quartirolo Lombardo‘ na trg mora biti na vsaki embalaži in/ali pakiranju, celem ali v kosih, navedeno ime ‚Quartirolo Lombardo‘, ki mu po potrebi sledi navedba ‚mladi‘ za proizvod, dan na trg po dva- do tridesetdnevnem zorenju, ali ime ‚Quartirolo Lombardo‘, ki mu sledi navedba ‚maturo‘ (zrel) ali ‚stagionato‘ (zorjen) za proizvod, zorjen več kot 30 dni.

Označen mora biti tudi z logotipom, prikazanim v nadaljevanju (slika 2), ki je sestavljen iz naslednjih črk:

— črke Q – levo zgoraj;

— črke L – desno zgoraj;

— črke L – levo spodaj;

— črke Q – desno spodaj.

Slika 2

Za logotipom je naveden sklic na uredbo o registraciji sira ZOP ‚Quartirolo Lombardo‘, tj. ‚Uredba (ES) št. 1107/96‘.“

Da bi se zagotovila pristnost proizvoda in da bi potrošniki zlahka prepoznali sir ZOP „Quartirolo Lombardo“, je bilo uvedeno posebno pravilo, ki se nanaša na označevanje celih hlebcev in/ali kosov sira, in sicer poseben logotip, ki se je do zdaj uporabljal le za označevanje celih hlebcev.

Poleg tega se lahko zdaj na etiketo za ustrezno vrsto sira (z od dva- do tridesetdnevnim zorenjem) vključi navedba „mladi sir“. Pri vrsti, za katero je značilno obdobje zorenja, ki traja več kot 30 dni, se odslej lahko vključi navedba „zorjen“ namesto obvezne navedbe „zrel“, že določene v veljavni specifikaciji, saj je nova navedba za potrošnika razumljivejša.

Drugo

Veljavna specifikacija je bila uradno preoblikovana in razdeljena na štiri člene. Predlagana specifikacija je bila razdeljena na osem členov in dopolnjena z informacijami, ki so bile ob registraciji navedene v priloženih poročilih ali povzetku. Dodan je bil tudi člen v zvezi z nadzorom, v katerem so navedeni ime in podatki o izvajalcu nadzora.

Meje geografskega območja ostajajo nespremenjene. Območje proizvodnje je bilo spremenjeno glede na nastale upravne spremembe. Zato so bile dodane upravne pokrajine Lecco, Lodi, Monza in la Brianza, ki so bile ustanovljene pred (med čakanjem na priznanje) ali po priznanju označbe porekla „Quartirolo Lombardo“. Pokrajina Lecco obsega občine, ki so prej spadale v pokrajini Bergamo in Como. Pokrajina Lodi obsega občine, ki so prej spadale v pokrajino Milano. Pokrajini Monza in la Brianza obsegata občine, ki so prej spadale v pokrajino Milano.

ENOTNI DOKUMENT

„QUARTIROLO LOMBARDO“

EU št.: PDO-IT-2160 – 27.7.2016

ZOP ( X ) ZGO ( )

1. Ime

„Quartirolo Lombardo“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

Sir „Quartirolo Lombardo“ je namizni sir z mehkim testom, proizveden iz surovega ali pasteriziranega kravjega mleka, pridobljenega z vsaj dvema molžama. Mleko, pridobljeno s prvo molžo, je treba uporabiti polnomastno, mleko, pridobljeno z drugo ali nadaljnjimi molžami, pa se lahko uporabi polnomastno ali delno posneto.

Sir ZOP „Quartirolo Lombardo“ ima naslednje značilnosti:

(a) Oblika: pravokotni paralelopiped z ravnimi ploskvami in ravnim obodom.

(b) Dimenzije: stranske ploskve merijo od 18 do 22 cm, obod pa od 4 do 8 cm, pri čemer se lahko v obeh primerih pojavljajo majhna odstopanja navzgor ali navzdol, ki so odvisna od tehničnih pogojev proizvodnje.

(c) Teža: različna – od 1,5 kg do 3,5 kg.

(d) Skorja: tanka in mehka, rožnato bela pri mladem siru in rožnato sivozelena pri zrelem (zorjenem) siru.

(e) Testo – struktura: enotna, nekoliko grudasta, se zlahka loči, drobljiva (brez rumenkaste plasti pod skorjo), ki s staranjem postaja gostejša, mehkejša in bolj topljiva v ustih. Bele do bledo slamnato rumene barve, ki lahko pri zrelem (zorjenem) siru postane izrazitejša.

(f) Okus: značilen, rahlo kiselkast in aromatičen pri mladem siru ter bolj aromatičen pri zrelem (zorjenem) siru.

(g) Vsebnost maščob v suhi snovi: najmanj 30 % pri proizvodu, izdelanem iz delno posnetega mleka.

Obdobje zorenja za vrsto „mladega“ sira traja od dva do trideset dni od datuma proizvodnje, po tridesetih dneh pa se proizvod trži kot „maturo“ („zorjen“) sir „Quartirolo Lombardo“.

3.3 Krma (samo za proizvode živalskega izvora) in surovine (samo za predelane proizvode)

Najmanj 50 % suhe snovi krme na letni osnovi izvira z območja njenega porekla.

Krma krav molznic je sestavljena iz žit, suhe in zelene krme ter silaže. Lahko se dopolni s koncentrirano krmo in/ali z beljakovinskimi pogačami.

Dovoljena je uporaba mineralnih in vitaminskih dopolnil.

Sir ZOP „Quartirolo Lombardo“ se proizvaja iz surovega ali pasteriziranega kravjega mleka krav, vzrejenih na geografskem območju.

Telečje sirilo, sol.

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnega postopka – vzreja, molža, usirjenje in zorenje – morajo potekati na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Sir ZOP „Quartirolo Lombardo“ mora imeti ob dajanju na trg oznako porekla, vtisnjeno le na eno ravno ploskev s plastičnimi matricami, primernimi za živila. Oznaka porekla sira ZOP „Quartirolo Lombardo“ je sestavljena iz logotipa, prikazanega v nadaljevanju, ki je sestavljen iz naslednjih črk:

(a) črke Q – levo zgoraj;

(b) črke L – desno zgoraj;

(c) črke L – levo spodaj;

(d) črke Q – desno spodaj.

V sredini je navedena identifikacijska številka sirarne, ki ga je proizvedla.

Sir ZOP „Quartirolo Lombardo“ se lahko trži cel ali v kosih.

Ob dajanju sira ZOP „Quartirolo Lombardo“ na trg mora biti na vsaki embalaži in/ali pakiranju, celem ali v kosih, navedeno ime „Quartirolo Lombardo“, ki mu po potrebi sledi navedba „mladi“ za proizvod, dan na trg po dva- do tridesetdnevnem zorenju od datuma proizvodnje, ali ime „Quartirolo Lombardo“, ki mu sledi navedba „maturo“ (zrel) ali „stagionato“ (zorjen) za proizvod, zorjen več kot 30 dni. Označen mora biti tudi z logotipom, prikazanim v nadaljevanju, ki je sestavljen iz naslednjih črk:

— črke Q – levo zgoraj;

— črke L – desno zgoraj;

— črke L – levo spodaj;

— črke Q – desno spodaj.

Za logotipom je naveden sklic na uredbo o registraciji ZOP sira „Quartirolo Lombardo“, tj. „Uredba (ES) št. 1107/96“.

4. Jedrnata opredelitev geografskega območja

Območje porekla mleka in območje, na katerem se proizvaja sir „Quartirolo Lombardo“, sestavlja upravno ozemlje pokrajin Brescia, Bergamo, Como, Lecco, Cremona, Milano, Lodi, Monza, la Brianza, Pavia in Varese.

5. Povezava z geografskim območjem

Naravni dejavniki so povezani s podnebnimi razmerami na geografskem območju, ki se razprostira med ravnino, ki leži levo od reke Pad, in predalpskimi dolinami, ki se vrstijo med mestoma Bergamo in Lecco.

Na veliki ravnini, ki jo namaka reka Pad, celinsko podnebje in zanj značilne izrazite razlike med letnimi časi spodbujajo pridelavo obilne in kakovostne krme, namenjene za prehrano krav molznic. Zaradi krme se lahko proizvaja mleko, prilagojeno za proizvodnjo mladega sira in zorenje z značilnostmi zrelega (zorjenega) sira. Poleg človeškega dejavnika, zaradi katerega se je starodavna sirarska kultura, ki se opira na orodja in tehnike, zelo značilne za te kraje, ohranjala s prenašanjem iz roda v rod, so tudi organoleptične lastnosti uporabljenega mleka tiste, ki dajejo siru „Quartirolo Lombardo“ ob koncu predelave značilen okus, ki je nekoliko kiselkast in aromatičen pri mladem siru ter bolj aromatičen in intenziven pri zrelem (zorjenem) siru „Quartirolo Lombardo“. Značilni in tradicionalni značaj sira ZOP „Quartirolo Lombardo“ je tesno povezan s ciklom letnih časov in kmetijskimi praksami pri živinoreji ter v postopku predelave in zorenja.

Opozoriti je treba na pomen tradicionalnega znanja sirarja, ki se prenaša že stoletja. Dejansko to znanje ni bistveno le v fazi predelave mleka, temveč tudi v poznejših fazah toplotne obdelave, soljenja in zorenja, ki še vedno potekajo v tipičnih tradicionalnih prostorih.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo proizvodne specifikacije je na voljo na spletnem mestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijstvo, prehrano in gozdarstvo (www.politicheagricole.it), kjer izberete „Prodotti DOP e IGP“ (Proizvodi ZOP in ZGO) (v desnem zgornjem kotu zaslona), nato „Prodotti DOP, IGP e STG“ (Proizvodi ZOP, ZGO in ZTP) (ob robu na levi strani zaslona) in nazadnje „Disciplinari di produzione all’esame dell’UE“ (Specifikacije, predložene Evropski uniji).

(1) UL L 343, 14.12.2012, str. 1.